钦定古今图书集成/理学汇编/字学典/第079卷 > 《题蔡端明苏端明黄太史米礼部赵承旨墨迹后效少陵饮中八仙体》前人
## 钦定古今图书集成/理学汇编/字学典/第079卷 > 《题蔡端明苏端明黄太史米礼部赵承旨墨迹后效少陵饮中八仙体》前人

君谟郢斲何太工，宛若老将藏其锋。即论草草无凡
踪，嵇生土木金焉蒙。眉山令态娇且丰，阿环玉肤双
著红。酒酣斜卷《霓裳》风，尔曹往往论纤浓。莫云墨猪
猪亦龙，豫章骨立儿作翁。踉跄独上峨眉峰，翘足下
瞰中原空。不辞坠拆苍藤封，襄阳翩翩趫若风。锦衫
危帽青䯅骢，跳荡百战无衡锋。耳轮跃刃足蹑空，当
时鼎立难为雄，笔冢处处腾秋虹。晋鬼夜哭悲途穷，
吴兴指端天与工。墨池墨渖蟠胸中，煜如威凤翔岐
丰。山阴之宗谁大宗？《王孙隆准》真乃公。